Je Humbers dou Vernoy, diz d’Arboys, bailliz de Bourgoigne, fais savoir à touz ces qui verront et orront ces presantes lettres que je tien en fié dou noble baron Jeham de Chalon, signour d’Arlay, les choses que ci après sont escriptes: c’est assavoir ou territoire de Bivilley, à Noirefouchier, trois jornaux de terre, dever le chemin un jornal et demi, es Estoippe trois jornaux, ou Preal dous jornaux, desoz le chemin d’Arbois siex jornaux, et desouz ledit chemin enqui maismemant trois jornax; item, à Pepelin doues maisgnies de hommes, c’est assavoir le mex Blondial et le mex es anfanz Huguenim au Celerier; item, sus Roche siex jornaux de terre; item, en cest meisme leu un jornal et ou Palencheour trois jornaux. Et se ce estoit que ces choses dessusdites ne valissent dix livrées de terre chascun an, je, lidiz Humbers, m’oblige en la main audit Jeham d’en faire valoir lesdites dix livrées de terre, et de ce suis ses hons et antrez en son homaige. En tesmoignaige de laquel chose, je, lidis Humbers, ay requis à discretes personnes à chapitre de l’iglise de Saint-Anathoile de Salins que il metent leur seaux pendant en ces presantes lettres, en tesmoignaige de verité. Faites et données l’an Nostre Signour coirrant per mil CC octante et VII, le sambadi après la feste saint Martin d’iver.